KOMMISSIONENS FORORDNING (EF) Nr. 1084/95 af 15. maj 1995 om ophævelse af beskyttelsesforanstaltningen for indførsel af hvidløg fra Taiwan og om indførelse af et oprindelsescertifikat i stedet

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1035/72 af 18. maj 1972 om den fælles markedsordning for frugt og grøntsager (1), senest ændret ved akten vedrørende Østrigs, Finlands og Sveriges tiltrædelse og ved forordning (EF) nr. 3290/94 (2), særlig artikel 22b og artikel 29, stk. 2, og

ud fra følgende betragtninger:

Ved Kommissionens forordning (EØF) nr. 1859/93 af 12. juli 1993 om importlicenser for hvidløg fra tredjelande (3), ændret ved forordning (EF) nr. 1662/94 (4), er overgang til fri omsætning i Fællesskabet af hvidløg gjort betinget af, at der foreligger importlicens;

Kommissionen har ved forordning (EF) nr. 2091/94 (5) truffet en beskyttelsesforanstaltning for indførsel af hvidløg med oprindelse i Taiwan eller i Vietnam, hvorved udstedelsen af importlicenser for disse to lande er blevet suspenderet indtil den 31. maj 1995;

det er hensigtsmæssigt ikke at opretholde beskyttelsesforanstaltningen over for Taiwan; da der imidlertid er begrundet tvivl om den reelle oprindelse af indførslen af hvidløg fra Taiwan, og da det bør undgås, at samhandelen fordrejes på grundlag af ukorrekte dokumenter, er det hensigtsmæssigt at erstatte beskyttelsesforanstaltningen med en ordning med oprindelsescertifikater udstedt i overensstemmelse med artikel 55-65 i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (6), senest ændret ved forordning (EF) nr. 3254/94 (7); af samme årsag bør det fastsættes, at transporten af hvidløg med oprindelse i Taiwan skal ske direkte til Fællesskabet;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Frugt og Grøntsager -

UDSTEDT FØLGENDE FORORDNING:

Artikel 1

Forordning (EF) nr. 2091/94 finder ikke længere anvendelse for Taiwan fra den dato, hvor nærværende forordning træder i kraft.

Artikel 2

1. Hvidløg med oprindelse i Taiwan kan kun overgå til fri omsætning i Fællesskabet:

a) hvis der forelægges et oprindelsescertifikat, som er udstedt af de ansvarlige myndigheder i landet, jf. artikel 55-65 i forordning (EØF) nr. 2454/93, og

b) hvis varen er transporteret direkte fra Taiwan til Fællesskabet.

2. De myndigheder, der er ansvarlige for udstedelsen af oprindelsescertifikaterne, er angivet i bilaget.

3. Nedenstående varer anses for at være forsendt direkte fra Taiwan til Fællesskabet:

a) varer, hvis transport foregår uden passage af noget andet lands territorium

b) varer, hvis transport foregår gennem andre landes territorier end Taiwan med eller uden omladning eller midlertidig oplagring i disse lande, hvis transporten gennem disse lande har været nødvendig af geografiske grunde eller udelukkende af hensyn til transportvilkårene, og hvis varerne:

- er forblevet under tilsyn af toldmyndighederne i transit- eller oplagringslandet

- ikke er bragt i handelen eller overgået til frit forbrug der,

og

- i givet fald ikke har undergået andre behandlinger end losning og ladning eller enhver anden behandling, der skal sikre, at deres tilstand ikke forringes.

4. Som dokumentation for, at betingelserne i stk. 3, litra b), er opfyldt, skal toldmyndighederne i Fællesskabet have forelagt:

a) et gennemgående transportdokument, der er udfærdiget i udførselslandet som grundlag for transporten igennem transitlandet, eller

b) en erklæring fra toldmyndighederne i transitlandet, der indeholder:

- en nøjagtig beskrivelse af varerne

- datoen for varernes losning og ladning, eller eventuelt for indskibning og udskibning, med angivelse af de anvendte skibe

- dokumenterede oplysninger om de nærmere omstændigheder, hvorunder varerne har henligget i transitlandet

c) eller i mangel heraf enhver anden dokumentation.

Artikel 3

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 15. maj 1995.

På Kommissionens vegne

Franz FISCHLER

Medlem af Kommissionen

(1) EFT nr. L 118 af 20. 5. 1972, s. 1.

(2) EFT nr. L 349 af 31. 12. 1994, s. 105.

(3) EFT nr. L 170 af 13. 7. 1993, s. 10.

(4) EFT nr. L 176 af 9. 7. 1994, s. 1.

(5) EFT nr. L 220 af 25. 8. 1994, s. 8.

(6) EFT nr. L 253 af 11. 10. 1993, s. 1.

(7) EFT nr. L 346 af 31. 12. 1994, s. 1.

BILAG

Liste over myndigheder i artikel 2, stk. 2

Bureau of Commodity Inspection & Quarantine

Ministry of Economic Affairs

for Export & Import Certificate

issuing on behalf of

Ministry of Economic Affairs

Republic of China